VENDIM
Nr. 6, datë 12.1.2024

PËR SHPALLJEN E MOSZGJEDHSHMËRISË SË KANDIDATIT TË RADHËS NË LISTËN SHUMEMËRORE TË PARTISË SOCIALISTE TË SHQIPËRISË, QARKU TIRANË, ZNJ. DALLËNDYSHE AGIM BICI, PËR PLOTËSIMIN E VAKANCËS SË NJOFTUAR NGA KUVENDI I SHQIPËRISË

Në mbështetje të neneve 19, pikat 1, shkronjat “i”, “n” e 2, dhe 164, pika 2, të ligjit nr. 10019, datë 29.12.2008, “Kodi Zgjedhor i Republikës së Shqipërisë”, të ndryshuar; të nenit 11, të ligjit nr. 138/2015, “Për garantimin e integritetit të personave që zgjidhen, emërohen ose ushtrojnë funksione publike”; dhe në krerët II, pika 3, dhe V të vendimit nr. 17/2016, të Kuvendit, “Për përcaktimin e rregullave të detajuara mbi zbatimin e ndalimeve të parashikuara në ligjin nr. 138/2015, ‘Për garantimin e integritetit të personave që zgjidhen, emërohen ose ushtrojnë funksione publike’”, pasi shqyrtova dokumentacionin përkatës,

VËREJ:

Me shkresën nr. 43 prot., datë 8.1.2024, Kuvendi i Republikës së Shqipërisë ka njoftuar Komisionin Qendror të Zgjedhjeve për krijimin e vakancës në Kuvendin e Republikës së Shqipërisë, vakancë kjo e krijuar si pasojë e mungesës pa arsye për mbi 6 (gjashtë) muaj rresht në Kuvend, të deputetit z. Arben Nevruz Ahmetaj, i zgjedhur në zonën zgjedhore, qarku Tiranë, propozuar nga Partia Socialiste e Shqipërisë.
Neni 164 i Kodit Zgjedhor përcakton se, në rast të ndërprerjes së mandatit të deputetit, Kuvendi njofton Komisionin Qendror të Zgjedhjeve për krijimin e vakancës dhe Komisioni Qendror i Zgjedhjeve merr vendim për dhënien e mandatit të deputetit, kandidatit të radhës në listën shumemërore të së njëjtës parti politike në zonën zgjedhore përkatëse, regjistruar sipas nenit 67, të Kodit Zgjedhor. 
Partia Socialiste e Shqipërisë është regjistruar si subjekt zgjedhor për zgjedhjet për Kuvendin e Shqipërisë, me vendimin e Komisionit Qendror të Zgjedhjeve nr. 69, datë 15.2.2021.
Komisioni Rregullator, me vendimin nr. 21, datë 13.7.2021, shpalli rezultatin përfundimtar të zgjedhjeve për Kuvendin e Republikës së Shqipërisë të zhvilluara në datë 25.4.2021.
Komisioni Qendror i Zgjedhjeve, me vendimin nr. 409, datë 23.6.2021, shpalli rezultatin përfundimtar të zgjedhjeve për Kuvendin e Shqipërisë, të zhvilluara në datë 25.4.2021, dhe miratoi listën shumemërore të deputetëve të zgjedhur në zonën zgjedhore, qarku Tiranë. Sipas vendimit të sipërcituar Partia Socialiste e Shqipërisë, për zonën zgjedhore, qarku Tiranë, për zgjedhjet për Kuvendin e Shqipërisë të datës 25 prill 2021 ka fituar 18 (tetëmbëdhjetë) mandate.
	Rezulton se lista shumemërore e subjektit zgjedhor, Partia Socialiste të Shqipërisë, qarku Tiranë, i plotëson të gjitha kriteret e përcaktuara në nenin 67 të Kodit Zgjedhor, duke përfshirë dhe kriterin e gjinisë. 
Në këto kushte, zëvendësimi i vakancës do të bëhet sipas përcaktimeve të nenit 164, pika 2, të Kodit Zgjedhor me kandidatin e radhës. 
Sipas listës shumemërore të kandidatëve për deputet për zonën zgjedhore, qarku Tiranë, të Partisë Socialiste të Shqipërisë, miratuar me vendimin e Komisionit Qendror të Zgjedhjeve nr. 409, datë 23.6.2021, rezulton se kandidati, të cilit i kalon mandati i deputetit, është kandidati me numër rendor 21 (njëzet e një) znj. Dallëndyshe Agim Bici.
Komisioni Qendror i Zgjedhjeve në zbatim të pikës 3 të kreut II të vendimit nr. 17/2016, të Kuvendit, “Për përcaktimin e rregullave të detajuara mbi zbatimin e ndalimeve të parashikuara në ligjin nr. 138/2015”, me shkresën nr. 43/1 prot., datë 9.1.2024, i është drejtuar znj. Dallëndyshe Agim Bici, duke e njoftuar për depozitimin në KQZ të formularit të vetëdeklarimit për garantimin e integritetit të kandidatit.
Referuar pikës 3 të kreut II të vendimit nr. 17/2016 të Kuvendit, afati për depozitimin në Komisionin Qendror të Zgjedhjeve të formularit të vetëdeklarimit është 10 ditë.
Me shkresën nr. 5111 prot., datë 11.1.2024, kandidati për deputet znj. Dallëndyshe Agim Bici njoftoi Komisionin Qendror të Zgjedhjeve se nuk do të vijojë me procedurat ligjore përkatëse për marrjen e mandatit të deputetit në Kuvendin e Republikës së Shqipërisë. 
Referuar nenit 5, pika 2 ,të ligjit nr. 138/2015, refuzimi për të dorëzuar formularin e vetëdeklarimit ose mosparaqitja e formularit përbën shkak për mosregjistrimin apo moszgjedhshmërinë e kandidatit si deputet i Kuvendit. Gjithashtu, referuar kreut II, pika 3 të vendimit të Kuvendit nr. 17/2016, nëse subjekti nuk depoziton formularin e vetëdeklarimit brenda afatit, konsiderohet se refuzon propozimin e organit kompetent për kandidim, zgjedhje, apo emërim. Në këtë rast, organi kompetent ndërpret procedurën për propozimin e këtij subjekti për t’u kandiduar, zgjedhur apo emëruar në atë funksion publik.
Referuar nenit 11, pika 2, të ligjit nr. 138/2015, konstatohet se kandidati i radhës në listën shumemërore të Partisë Socialiste të Shqipërisë, për qarkun Tiranë, nuk do të vijojë me procedurat ligjore përkatëse për marrjen e mandatit të deputetit në Kuvendin e Republikës së Shqipërisë.

PËR KËTO ARSYE,

Bazuar në nenet 19, pikat 1, shkronjat “i”, “n” e 2 dhe 164, pika 2, të ligjit nr. 10019, datë 29.12.2008, “Kodi Zgjedhor i Republikës së Shqipërisë”, të ndryshuar; në nenin 11, të ligjit nr. 138/2015, “Për garantimin e integritetit të personave që zgjidhen, emërohen ose ushtrojnë funksione publike”; dhe në krerët II, pika 3, dhe V, të vendimit nr. 17/2016, të Kuvendit, “Për përcaktimin e rregullave të detajuara mbi zbatimin e ndalimeve të parashikuara në ligjin nr. 138/2015, ‘Për garantimin e integritetit të personave që zgjidhen, emërohen ose ushtrojnë funksione publike’”, 

VENDOS:

[bookmark: _GoBack]1. Të shpallë moszgjedhshmërinë si deputet në Kuvendin e Shqipërisë të kandidatit të radhës në listën shumemërore të Partisë Socialiste të Shqipërisë, qarku Tiranë, znj. Dallëndyshe Agim Bici.
2. Kundër këtij vendimi mund të bëhet ankim në Komisionin e Ankimimeve dhe Sanksioneve, brenda 30 (tridhjetë) ditëve nga shpallja e tij.
3. Ky vendim hyn në fuqi menjëherë dhe botohet në Fletoren Zyrtare.

